Talous- ja sosiaalikomitean lausunto aiheesta "Ehdotus neuvoston direktiiviksi kansainvälisen siviili-ilmailun yleissopimuksen liitteessä 16 (toinen painos 1988) olevan I niteen II osan 2 lukuun kuuluvien ääntä hitaammin lentävien lentokoneiden liikennöimisen rajoittamista koskevan direktiivin 92/14/ETY muuttamisesta"



Virallinen lehti nro C 066 , 03/03/1997 s. 0004



Talous- ja sosiaalikomitean lausunto aiheesta "Ehdotus neuvoston direktiiviksi kansainvälisen siviili-ilmailun yleissopimuksen liitteessä 16, (toinen painos 1988) olevan I niteen II osan 2 lukuun kuuluvien ääntä hitaammin lentävien lentokoneiden liikennöimisen rajoittamista koskevan direktiivin 92/14/ETY muuttamisesta" () (97/C 66/03) Neuvosto päätti 17. lokakuuta 1996 Euroopan yhteisön perustamissopimuksen 84 artiklan 2 kohdan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut ympäristönsuojelu-, kansanterveys- ja kuluttajajaosto antoi lausuntonsa 8. marraskuuta 1996. Esittelijänä oli Klaus Boisserée. Talous- ja sosiaalikomitea hyväksyi 27. ja 28. marraskuuta 1996 pitämässään 340. täysistunnossa (marraskuun 27. päivän kokouksessa 1996) seuraavan lausunnon. Äänestyksessä annettiin 101 ääntä puolesta, neljä vastaan, ja viisi pidättyi äänestämästä. 1. Johdanto 1.1. Lentomelun vähentäminen on jo vuosia kuulunut Euroopan yhteisön ympäristöohjelmiin. Lentomelun vähentämisellä pyritään suojelemaan kiitoratojen lähistöllä asuvaa väestöä. Näin on myös tarkoitus mahdollistaa useimmiten asutuksen läheisyydessä sijaitsevien lentokenttien laajentaminen ja optimaalinen käyttö. Yhteisö on antanut vuodesta 1980 lähtien säädöksiä yhteisymmärryksessä Kansainvälisen siviili-ilmailujärjestön (ICAO) kanssa tavoitteena vähentää asteittain lentomelua. Sitä voidaan käytännössä välttää ainoastaan ajanmukaisilla, vähämeluisilla lentokoneilla. 1.2. Käsiteltävä direktiiviehdotus koskee siviili-ilmailuun tarkoitettuja ääntä hitaampia lentokoneita ja suihkulentokoneita (ääntä nopeampia lentokoneita ja potkurilentokoneita koskevat erityismääräykset). Ehdotus 92/14/ETY () liittyy 2. maaliskuuta 1992 päivättyyn direktiiviin. Tässä direktiivissä kielletään niiden lentokoneiden käyttö yhteisössä, jotka eivät täytä tiettyjä kansainvälisiä melusuojastandardeja. Direktiivissä on mainittu tähän kieltoon poikkeuksia, joiden voimassaolo on rajoitettu vuoteen 2002 ja jotka koskevat käytännössä kehitysmaiden lentoyhtiöiden omistuksessa olevia vanhanmallisia lentokoneita. 1.3. Käsiteltävässä direktiiviehdotuksessa selkiytetään, muutetaan ja täydennetään yhteisössä käytettävien lentokoneiden liikennöintikiellon poikkeusmääräyksiä. 2. Yleistä 2.1. Talous- ja sosiaalikomitea kannattaa direktiiviehdotusta. 2.1.1. Direktiiviehdotus, kuten myös 1992 annettu direktiivi, on toisaalta väestön ja lentokenttien etujen, toisaalta niiden lentoyhtiöiden etujen välinen kompromissi, joiden on maansa kehitystason vuoksi käytettävä vanhaa lentokalustoa. Ehdotuksessa vahvistetaan selvä suuntaus näiden lentokoneiden käytön lopettamiseen, jotta haittoja voidaan vähentää selvästi jo ennen vuotta 2002.2.1.2. Talous- ja sosiaalikomitea tekee periaatteessa myönteisessä lausunnossaan seuraavat huomautukset direktiiviehdotuksen yksittäisiin määräyksiin, sikäli kun niillä ei ole vain toimituksellista tai selventävää merkitystä. 3. Erityistä 3.1. 1 artiklan 2 kohta Tämä säännös, joka merkitsee yleisesti liikennöintikiellon alaisten lentokoneiden käytön vähentämistä ennen vuotta 2002, on aikaisempaa direktiivitekstiä joustavampi ja paremmin sovitettu lentokenttien paikallisiin oloihin. TSK kannattaa tätä ehdotusta. 3.2. 1 artiklan 6 kohta Vuonna 1992 annetun direktiivin 7 artiklan uudella muotoilulla selvennetään ja yksinkertaistetaan tekstiä. Talous- ja sosiaalikomitea lähtee siitä, ettei tähänastisten lupaehtojen poistaminen anna jäsenvaltioiden toimivaltaisille viranomaisille käytännössä nykyistä laajempaa mahdollisuutta liikennöidä lentokoneita, jotka kuuluvat direktiivin piiriin. 3.3. 1 artiklan 7 kohta Kohdassa mainitulla ehdotuksella on määrä koordinoida melusuojamääräysten tulevat muutokset neuvoa-antavassa komiteassa. Talous- ja sosiaalikomitea katsoo, että sen osallistuminen lainsäädäntöprosessiin on tästä huolimatta perusteltua. 3.4. 1 artiklan 8 kohta Tärkeä kohta direktiiviehdotuksessa on poikkeuksiin oikeutettujen lentokoneiden luettelojen tarkistaminen. Niitä on tarkistettava, sillä tähän asti voimassa olleet luettelot (vuoden 1992 direktiivin liite) eivät enää pidä paikkaansa, koska lentokoneita on tällä välin poistettu käytöstä ja koska lentoyhtiöt eivät ilmoittaneet koneitaan luetteloihin vuonna 1992, vaikka niiden olisi direktiivin mukaan kuulunut tehdä se. Kaiken kaikkiaan uusi lista ei TSK:n mielestä johda poikkeustapausten lisääntymiseen. 3.5. 2 artikla Jäsenvaltioille annetaan artiklassa tehtäväksi laatia "seuraamusjärjestelmä", jota on sovellettava direktiivin perusteella annettujen kansallisten määräysten rikkomisen johdosta. Jäsenvaltioiden on myös määrättävä näitä seuraamuksia. Direktiiviehdotuksen tämä säännös saattaa olla puuttumista jäsenvaltioiden oikeusjärjestelmään. TSK lähtee siitä, että "seuraamusten" ja seuraamusten määrämisen piiriin kuuluu myös muita lentomelun torjumiseen tähtäävien määräysten toteuttamismuotoja, kuten sakot ja hallinnolliset pakotteet. Muussa tapauksessa tämä direktiiviehdotuksen kohta ei olisi sopimukseen perustuvan lainsäädännön mukainen. Bryssel, 27. marraskuuta 1996. Talous- ja sosiaalikomitean puheenjohtaja Tom JENKINS () EYVL N:o C 309, 18.10.1996, s. 9 () EYVL N:o L 76, 23.3.1991, s. 21; EYVL N:o C 339, 31.12.1991, s. 89